DTAC บุ๊กรายการพิเศษ! กดกำไร Q2 วูบ 34% เหลือพันล้าน แจกปันผล 0.85 บ.
DTAC บุ๊กรายการพิเศษจ่ายชดเชยไฟไหม้โกดัง “ชิ้นส่วนโทรคมนาคม” จังหวัดปทุมธานี 560 ล้าน ฉุดกำไรไตรมาส 2/65 วูบ 34% เหลือ 1,003.88 ลบ. แจกปันผล 0.85 บ. ขึ้นเครื่องหมาย XD วันที่ 27 ก.ค.65
DTAC บุ๊กรายการพิเศษจ่ายชดเชยไฟไหม้โกดัง “ชิ้นส่วนโทรคมนาคม” จังหวัดปทุมธานี 560 ล้าน ฉุดกำไรไตรมาส 2/65 วูบ 34% เหลือ 1,003.88 ลบ. แจกปันผล 0.85 บ. ขึ้นเครื่องหมาย XD วันที่ 27 ก.ค.65
15 ก.ค. 2565

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC รายงานผลการดำเนินงานไตรมาส 2/2565 สิ้นสุดวันที่ 30 มิถุนายน 2565

โดยกำไรสุทธิในไตรมาสนี้เท่ากับ 1,004 ล้านบาท ลดลงร้อยละ 34.4 จากไตรมาสเดียวกันของปีก่อน และเพิ่มขึ้นร้อยละ 38.2 จากไตรมาสก่อน เป็นผลจาก EBITDA ที่สูงขึ้น และถูกชดเชยด้วยการประมาณการผลเสียหายที่เกิดจากเหตุการณ์เพลิงไหม้โกดังเก็บชิ้นส่วนโทรคมนาคมจังหวัดปทุมธานี มูลค่า 560 ล้านบาท
ขณะรายได้รวมในไตรมาส 2/65 เท่ากับ 19,960 ล้านบาท ลดลงร้อยละ 0.1 จากไตรมาสเดียวกันของปีก่อน และร้อยละ 0.8 จากไตรมาสก่อน เป็นผลมาจากการแข่งขันที่เข้มข้น ซึ่งถูกชดเชยบางส่วนด้วยยอดขายเครื่องโทรศัพท์ที่เพิ่มขึ้น ทั้งนี้รายได้จากการให้บริการที่ไม่รวมค่าเชื่อมต่อโครงข่าย เท่ากับ 13,921 ล้านบาทในไตรมาสนี้ ลดลงร้อยละ 2.5 จากไตรมาสเดียวกันของปีก่อน เนื่องจากการลดลงของรายได้จากการให้บริการโทรทางไกลระหว่างประเทศ และสภาวะเงินเฟ้อ และเพิ่มขึ้นร้อย 0.9 จากไตรมาสก่อนเนื่องจากการฟื้นตัวทางเศรษฐกิจระดับมหภาคที่เป็นไปอย่างช้า ๆ
ด้านค่าใช้จ่ายในการขายและบริหาร ในไตรมาสนี้เท่ากับ 3,899 ล้านบาท เพิ่มขึ้นร้อยละ 17.9 จากไตรมาสเดียวกันของปีก่อน และร้อยละ 22.5 จากไตรมาสก่อน เป็นผลมาจากผลกระทบเชิงลบจำนวน 140 ล้านบาท จากค่าใช้จ่ายที่เกี่ยวข้องกับการควบรวมกิจการ
อย่างไรก็ดีบริษัทฯ ประกาศจ่ายปันผลจากงวดดำเนินงานวันที่ 1 ม.ค. 2565 ถึงวันที่ 30 มิ.ย.2565 เป็นเงินสดในอัตราหุ้นละ 0.85 บาท กำหนดขึ้นเครื่องหมาย XD วันที่ 27 ก.ค. 2565 และกำหนดจ่ายเงินปันผลในวันที่ 15 ส.ค. 2565